**Amicul meu corporatist**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Amicul meu corporatist,

Crescut prin multinaţionale,

Mi s-a părut puţin cam trist

Ieri, când l-am întâlnit în cale.

Dorind desigur ca să-i ştiu

Necazul greu ce îl încearcă,

Drept confident ajung să-i fiu

Şi păsul, omul şi-l descarcă.

Sunt luni în şir de muncă grea

Pe care la birou o duce

Şi chiar acuma s-ar părea

La toate să le pună cruce,

Căci bani mai mulţi şi avansare

S-or duce iute, ca un fum,

Pentru că altă treabă n-are

Crăciunul. Şi îi stă în drum.

Ce să mai zică de-anu’ acesta,

Zorit nevoie să se-ncheie.

Taman acum să-i joace festa,

Când el aşteaptă o scânteie?

Vorbind de una şi de alta,

În minte-i vine o idee:

Poate acuma tocmai soarta

M-a scos în faţă-i, pe alee.

Poate că eu, amic de bază,

Voi fi de mare ajutor.

În cine altul să se-ncrează,

Să-şi vadă el de viitor?

Aşa că hotărî pe dată

Să-mi spună iute ce-a gândit:

Voi duce sărbătoarea toată,

Ca el să lucre liniştit.

Voi fi-mputernicit adică

Să mă ocup în locul său

De toate câte le implică

Acest prea mare tămbălău.

Pornii la treabă prin urmare,

Cu lista pusă-n buzunar.

Am început cu-n brad mai mare,

Ales cu grijă pe-un trotuar.

Adus acasă la amicul,

L-am pus la locu-i, lângă geam

Şi nu a mai simţit nici frigul,

Împodobindu-l, ram cu ram.

Apoi m-am dus la o serbare

De a nepoatei lui mai mici.

Căci îşi dorea nespus de tare

S-o vadă unchiul, chiar aici.

A doua zi am început

Cu un periplu-n magazine,

Bifând din lista ce-am avut

Prieteni, rude, sau vecine.

Pe seară m-am oprit puţin

Chiar la bunicii lui cei dragi,

Să fierbem un ibric cu vin

Şi să gustăm din cozonaci.

A treia zi i-am întâlnit

Foştii colegi de facultate

Şi zău că nu m-au plictisit

Poveşti şi snoave depănate.

Puţin mai greu mi s-a părut

De Anul Nou să mă descurc,

Când cu iubita-i mi-a cerut,

Cum să vă spun, să mă încurc…

Dar le-am trecut pe toate bine,

Dacă fierbinte m-a rugat.

Şi uite că acum, în fine,

Cu toate s-au cam încheiat:

A obţinut o promovare,

Cum şi-a dorit atât de mult,

Iar eu, o să mă-nsor, se pare.

Iară poveştii-i punem punct.